text: Politiet konfiskerer flere biler
  10 februar 2012 kl. 07.54
  Spritbilister som overtræder færdselsloven for anden gang vil i fremtiden miste bilen på stedet, de bliver pågrebet. Det er gået ud over tre bilister i Sønderjylland det seneste døgn.
  Det er en stramning af færdselsloven, der trådte i kraft 1. januar, som betyder, at politiet nu skal beslaglægge en bil, hvis føreren inden for tre år bliver taget to gange for spirituskørsel eller tre gange uden førerret eller bliver taget i frakendelsestiden.
  
  3 biler på 24 timer
  Det seneste døgn har Syd- og Sønderjyllands politi konfiskeret tre biler. 
  - Det betyder, at vi med det samme kan forhindre færdselssyndere i at køre bil ved simpelthen at tage bilen fra dem. Det betyder selvfølgelig også, at vi har flere konfiskerede biler stående, men indtil videre er parkeringspladsen stor nok, siger vagtchef ved Syd- og Sønderjyllands politi, Anders Hansen.
  Vi ser på situationen i hele regionen i aftenens udsendelse.
  